
Tror folk, at jeg er stærk, bare fordi jeg ikke taler om det?









Forord af Rikke Struve


"Du er pårørende, når du er berørt af et andet menneskes livskrise."


Det er min definition. Faktisk er vi alle pårørende, eller også bliver vi det.


Du har givetvis lagt mærke til, at der flere steder tales mere og mere om at inddrage pårørende. Det er jo helt naturligt, når blot vi også husker, at pårørende er i krise, og derfor kan bidrage med forskelligt på forskellige tidspunkter i et forløb.


Det er afgørende at huske, at vi som pårørende er personer i egen ret og ikke blot "det tynde øl", der følger med det menneske, der er ramt og i krise.


Denne bog er skrevet til dig, som er nær pårørende til et menneske, der er alvorligt syg. Jeg synes bestemt, at den kan læses af alle pårørende på tværs af sygdomsgrupper og relationer.


Ordet pårørende bliver for det meste kun brugt, når man er nær familie. Vi er nødt til at definere pårørende i en væsentlig større kontekst. Som nabo, kollega, ven, veninde, medarbejder, chef etc. Økosystemet er stort.


Når livsomstændigheder ændrer sig, og hverdagen bliver svær, så er det de pårørende, der griber, støtter og skubber mod bedring.


Men hvordan holder du fast i dig selv som pårørende? spørger Lykke Strunk, forfatter til denne bog samt til bogen "Kvinder i omsorgsrollen - Find dig selv, når du er der for andre".


Er det okay, at du som pårørende også har brug for, at nogen griber og støtter dig i din proces?


Det ER okay. Det er faktisk en nødvendighed for, at du som pårørende ikke bliver den "nye" syge.


Hvis du sidder med denne bog, er du sandsynligvis pårørende og søger redskaber til, hvordan du forbliver et helt menneske, mens du stiller dig til rådighed for en person i livskrise. Det kan også være, at du søger viden til at kunne støtte pårørende til hjælp til selvhjælp.


Uanset hvad din tilgang er, får du her et overskueligt opslagsværk med en god opbygning og spørgsmål, der rykker dig et nyt sted hen som pårørende.


Når livet slår knuder og livskriser opstår, så undgår du ikke en personlig forandring. Dit liv vil være ændret. Den forandring, du vil opleve, er forbundet med tab. Det kan være oplevelsen af tab af identitet, og spørgsmålet hvem er jeg? vil dukke op. At være pårørende kan medføre en stor byrde i forhold til at give omsorg til det menneske, der er syg eller i krise, så hvem er du nu?


Den forandring kan være svær at acceptere. Det ved jeg, for jeg har været der selv.


Jeg var ikke bevidst om, at min søns hjerneblødning også betød et nyt liv for mig som mor og pårørende. Jeg havde længe modstand på den forandring, fordi jeg ikke vidste, hvad det handlede om. Det ved jeg nu.


Mennesker har ikke modstand mod forandringer. Vi reagerer på de tab, der følger med forandring. Så vær opmærksom på hvilke tab, der er forbundet med din transformation.


At træde ud på kanten af det velkendte udfordrer vante tankemønstre og bygger bro mellem nuværende og nye måder at opfatte verden og mennesker på. Det er en levende proces, der udfolder sig gradvist.


Der er mange som dig. Du er ikke alene om at være pårørende.


Vores historier er vigtige, når vi gerne vil forebygge mistrivsel hos pårørende. Når vi deler vores historier, så kan andre spejle sig. Det er vigtigt, for det er her, der opstår synergi - i de fleste tilfælde opstår denne synergi af sig selv. Vores historier vil være forskellige, og alligevel vil du kunne opleve, at min historie på mange måder ligner din.


Historier former vores relationer. Hvordan kan vi lytte til hinandens historier og erfaringer med åbenhed og forståelse og bruge disse fortællinger til at opbygge stærkere forbindelser? (Kilde: De 12 Indre menneskerettigheder nr. 5)


Vi har alle retten til at være en vigtig del af et fællesskab uanset livssituation.


God læselyst!


Rikke Struve


Pårørende-ekspert og stifter af Pårørendeklubben









Indledning


Følelserne er ikke en del af opgaven, men der er følelser med i alt, hvad vi gør. Sådan sagde en pårørende engang til mig, da vi talte om, hvordan man bedst kan holde fast i sig selv i hverdagen med alvorlig sygdom tæt inde på livet.


Det var et spørgsmål, der førte til flere spørgsmål. For hvad betyder det, når følelser tager over, og det bliver svært at adskille følelser fra fornuft? Hvad gør man, når der mangler ord, og man føler sig alene med det, der samler sig som en mørk sky af uforløste følelser? Hvor får man hjælp? Hvem går man til?


Når de mange og svære tanker og følelser fylder, uden at de bliver delt med andre, kan det opleves, som om man står helt alene.


Men ingen er alene. Der er andre pårørende, der kender ensomhedsfølelsen. Mange lever med lignende omstændigheder og har en hverdag med stigende ansvar for en anden persons liv og helbred, og de genkender følelserne, tankerne og de nødvendige og ofte impulsive handlinger og valg.


Meget er fælles, uanset hvilken relation man som pårørende har til den syge og uanset diagnose og sygdomsforløb. Som nær pårørende er kernen det personlige forhold, hvor der er et specielt bånd og særlige følelser.


Jeg var nær pårørende gennem flere år, hvor min mor blev gradvis mere afhængig af hjælp og støtte i takt med, at hendes sygdomsforløb udviklede sig. Det skabte en tilstand af konstant alarmberedskab. Når jeg ser tilbage, kan jeg dårligt adskille årene fra hinanden. Min mors og mit forhold havde altid været tæt, og nu flød vores liv nærmest sammen. Jeg gav slip på mig selv. Mine følelser kunne slet ikke følge med, og alligevel var det dem, der var styrende. Jeg forsvandt ind i rollen som beskytter og mistede mig selv undervejs.


Også derfor valgte jeg at indlede med citatet, at følelserne er med i alt, hvad vi gør. Det beskriver, hvordan vi som nærtstående ofte reagerer instinktivt i forsøget på at beskytte et andet menneske mod det, der ingen beskyttelse er imod.


Alvorlig sygdom ændrer et nært forhold på måder, der hverken opfattes klart eller kan forklares, for det er så individuelt, og det nye kan være umuligt at beskrive i ord, men det opleves og mærkes. En påvirkning er uundgåelig, og selv det mest dagligdags kan blive uoverskueligt, fordi der er så stærke følelser på spil.


Alt er tæt på, og man har hver især egne følelser og reaktioner på det, der er fælles oplevelser. Det er også en del af det, der gør det vanskeligt at indvie udenforstående, for de lever ikke med lignende udfordringer og mangler forudsætningerne for at forstå de følelsesmæssige følger. Så hvor der er brug for tydelighed, kan det i stedet blive en anstrengelse at føle sig nødt til at tale udenom eller forsøge at dække over det svære. Det skaber et værn omkring det sårbare. Og det gør det blot endnu mere sårbart og svært at dele.


Indtil man møder nogen, der lytter med empati uden at behøve en uddybning eller forklaring. Nemlig andre mennesker i en lignende livssituation. Når der kommer ord på det tunge, bliver det lettere. Og der har man brug for andre mennesker.


Som nær pårørende var jeg uden for mig selv. Jeg kunne ikke mærke og registrere. Eller rettere, jeg havde ingen ord for det, jeg mærkede. For jeg turde ikke mærke, turde ikke slippe følelserne fri. Jeg kunne ikke beskrive min tilstand og dele min sorg, for jeg var for tæt på det hele og kunne ikke se mig selv udefra. Jeg kunne ikke stoppe op. Jeg kom til at gøre mig selv alene med oplevelser og erfaringer.


Da jeg endelig kunne se mere, kunne jeg også lytte til fornuften og stille spørgsmål. Jeg vidste jo, at der var rigtig mange andre mennesker, der levede tæt på alvorlig sygdom. Hvordan havde de det? Hvad gjorde de? Og hvor var de henne?


Jeg satte mig for at finde personer, der ville dele deres fortællinger med mig, og jeg rejste rundt i Danmark og samlede pårørendes historier og erfaringer. Der kom ord på de sværeste dilemmaer og dybeste følelser, og jeg fik bekræftet, hvad jeg selv havde savnet som pårørende. På baggrund af min research og mine mange møder med pårørende skrev jeg bogen Kvinder i omsorgsrollen - Find dig selv, når du er der for andre. Og bogen udkom på Dansk Psykologisk Forlag i 2011.


Siden har jeg gennem mange år som coach og rådgiver ledet samtalegrupper for pårørende, og hver gruppe er sammensat af personer med forskellige baggrunde og individuelle oplevelser. Sammen er de en kreds af pårørende, men først og fremmest er de enkelte individer. I gruppen handler det om det fælles, men også om det man lærer af hinanden, netop fordi man er forskellige.


Sådan et fortroligt rum til dybe samtaler kan noget ganske særligt. Der kan alt det svære siges og deles. Alle følelser accepteres, også de tunge, de forbudte og de forsømte. Det er det rum, hvor der bliver stillet de spørgsmål, man kun kan stille, når man kender til udfordringerne tæt på alvorlig sygdom, og man genkender hele det følelsesregister, som er i spil. Der er plads til alles historier, og selv om alle har individuelle historier, er der så mange oplevelser og erfaringer, der kan spejles, at der også er en fælles historie. Det er et rum for ligesindede og er af pårørende blevet kaldt et frirum og en livline.


I denne bog har jeg samlet nogle af de vigtigste temaer, udfordringer og indsigter, som grupper af pårørende har delt med hinanden og med mig. Fundamentet bygger på mange møder og timers deling af erfaringer, gode råd, grin og livskraft. Og også afmagt, vrede, sorg og mange tårer. Og som en gennemgående rød tråd løber lettelsen ved at finde et sprog for følelserne og ved at have delt sin historie og lyttet til andres.


Når jeg i dag leder pårørendegrupper, tænker jeg ofte på dengang, hvor jeg manglede ord for mine følelser og lukkede mig om mig selv. Den svære tid kunne have været lettere, hvis jeg havde kendt til det sted, hvor det svære kan deles. Så for mig giver det dyb mening, at jeg som coach og rådgiver hjælper mennesker med det, jeg selv engang savnede. Og det er yderligere meningsfuldt at kunne hjælpe pårørende til at hjælpe hinanden med omsorg, forståelse, accept og meningsfulde råd.


Jeg har valgt at give bogen titlen Hold fast i dig selv, fordi det er et udtryk, mange pårørende bruger, når de taler om det, de længes efter at kunne. Det er en længsel efter at værne om sig selv og være den person, de var før og gerne vil være nu. Også selv om meget i livet er forandret. Det at kunne holde fast i sig selv bliver et billede på at bevare sin egen person. Som led i uddybningen vil der være nogle nødvendige, men vigtige gentagelser.


Når jeg bruger ordet du gennem bogen og på den måde henvender mig direkte til dig som pårørende, er det med respekt for, at du har din egen oplevelse af det, der berører dig som individ. Mit håb er, at du genkender dig selv, hvor det er givende og relevant for dig, hvor du står i dit liv og med dine livsomstændigheder.

